钦定古今图书集成/明伦汇编/官常典/第276卷 > 沈懋学
## 钦定古今图书集成/明伦汇编/官常典/第276卷 > 沈懋学

按《明外史吴中行传》：“沈懋学，字君典，宣城人。父宠，字
畏思，嘉靖中，举乡试，授行唐知县。以民不谙织纴，置
机杼教之。调获鹿，征授御史，官止广西参议。师贡安
国、欧阳德，又从王畿、钱德洪游。知府罗汝芳创讲会，
御史耿定向聘宠与梅守德共主其席。懋学少有才
名，举万历五年进士第一，授修撰。居正子嗣修，其同”
年生也。疏既格不入，乃三贻书劝嗣修谏，嗣修不能
用。以工部尚书李幼滋与居正善，复贻书为言。幼滋
报曰：“若所言，宋人腐语，赵氏所以不竞也。张公不奔
丧，与揖让、征诛并得圣贤。中道，竖儒安足知之？”幼滋
初讲学，盗虚名，至是，缙绅不与焉。懋学遂引疾归，居
数年卒。福王时，追谥文节。